# Centre Social Okupat Pati Blau

El Centre Social Okupat Pati Blau (CSO Pati Blau) fou un espai sociocultural, autogestionat i assembleari de Cornellà de Llobregat vigent entre 1998 i 2004, any en què fou desallotjat enmig d'uns aldarulls multitudinaris, violents i molt seguits pels mitjans de comunicació.

## Història

Aquest espai estigué situat a la Plaça dels Quatre Camins, a la cantonada entre el carrer Joaquim Rubió i Ors i la carretera d'Esplugues. Prengué el seu nom de l'antiga sala de música i de ball homònima, El Pati Blau, que havia estat activa durant la dècada de 1970. Afí a l'independentisme català, els seus membres destacaren per la radicalitat en les seves tàctiques i pel seu comportament macarra, així com la defensa i l'organització contra l'explotació de les empreses de treball temporal (ETT) als joves d'aquest municipi baixllobregatenc. L'octubre de 2000 el centre fou víctima d'un atac feixista, amb un còctel molotov que rebotà contra la porta i esvàstiques nazis dibuixades als murs.
La resistència al seu desallotjament culminà el 21 d'octubre de 2004 després de 4 hores d'enfrontaments amb pneumàtics cremats, càrregues policials amb 12 furgonetes antiavalots del Cos Nacional de Policia, talls en la circulació del Trambaix, la crema de contenidors, el llançament de pedres, ampolles amb claus i petards i l'aixecament de diverses barricades i tanques —inclosos cotxes i un autobús de TMB que quedà encreuat a la Plaça dels Quatre Camins— per part d'un centenar de manifesants i ocupes. Aquests fets posaren de manifest l'elevat grau organitzatiu del moviment ocupa de Catalunya i en els anys en què existí, el CSO Pati Blau esdevingué un dels centres ocupats catalans més destacats i combatius.
Després del seu desallotjament, l'edifici fou enderrocat aquella mateixa tarda i una cinquantena de manifestants es concentrà a la Plaça de l'Església del municipi, davant l'Ajuntament de Cornellà de Llobregat —que es dissolgué posteriorment sense aldarulls. Més endavant, diversos membres van constituir el Centre Social Okupat Tòxics, que fou actiu durant tres anys. Aquest espai fou també clausurat i enderrocat a través d'una ordre judicial no comunicada legalment la matinada del 18 d'abril de 2007, enmig de forts controls policials dels Mossos d'Esquadra en tota la ciutat i durant els cinc dies previs a la intervenció.

## Referències

* ↑ Piqué i Batallé, David «El fenomen okupa/antisistema circumscrit al districte de Gràcia (Barcelona), com a factor de risc per a la convivència i potencial focus de percepció d'inseguretat». La Directa, 11-12-2009, pàg. 13.
* 1 2 3 Fernández Gómez, Francisco de Paula. Okupació a Catalunya (1984-2009). Edicions Anomia, p. 157. ISBN 8461372840.
* 1 2 «Cien 'okupas' se enfrentan a la policía para impedir un desalojo en Barcelona» (en castellà). El País [Madrid], 21-10-2004. ISSN: 1134-6582.
* ↑ Domínguez, Salvador. Bienvenido Mr. Rock-- : los primeros grupos hispanos 1957-1975 (en castellà). 1. ed. Madrid: SGAE, 2002, p. 196. ISBN 84-8048-466-7.
* ↑ López Bulla, José Luis. Cuando hice las maletas : un paseo por el ayer (en castellà). 1. ed. Barcelona: Ediciones Península, 1997, p. 118. ISBN 84-8307-022-7.
* ↑ «Atac feixista al CSO Pati Blau de Cornellà». L'Estel. Associació de Publicacions Periòdiques en Català, núm. 446, 1r novembre 2000, pàg. 11.
* ↑ «Desallotjament del Pati Blau». Vilaweb, 21-10-2004. [Consulta: 21 gener 2021].
* ↑ Argilés, Ramón Adell; López, Miguel Martínez. ¿Dónde están las llaves? El movimiento okupa: prácticas y contextos sociales (en castellà). Los Libros de la Catarata, 2004, p. 139. ISBN 978-84-8319-182-8.
* ↑ «Cuatro policías heridos en un enfrentamiento con okupas en un desalojo en Cornellà» (en castellà). La Vanguardia, 21-10-2004. [Consulta: 21 gener 2021].
* ↑ «Desallotjament del CSO Tòxics». Directa, núm. 46, 25-04-2007.

## Enllaços externs

* Videoclip del grup musical «KILL» amb imatges del desallotjament del CSO Pati Blau (Youtube) (català)